पाएं अपने शहर की ताज़ा ख़बरें और फ्री ई-पेपरडाउनलोड करें
श्री अग्रसेन महासभा ने एक हजार रुपए में सीटी स्कैन की सुविधा शुरू की। जो भी समाजजन चाहेंगे वे रियायती दरों पर सीटी स्कैन करवा सकेंगे। बाकी दो हजार रुपए महासभा वहन करेगी। अग्रसेन महासभा के कार्यकारी अध्यक्ष राजेश बंसल के अनुसार वर्तमान समय में सबसे जरूरी है एक-दूसरे की मदद। इसी को ध्यान में रखते हुए महासभा ने यह सेवा शुरू की है। इसमें दो दिन में 175 से ज्यादा लोगों का सीटी स्कैन रियायती दरों पर करवाया गया। फिलहाल अग्रवाल समाज का जो भी व्यक्ति रियायती दरों पर सीटी स्कैन करवाना चाहेगा, उसे जंजीरावाला स्थित एक हॉस्पिटल में एक हजार रुपए में सीटी स्कैन की सुविधा दी जाएगी।
इसके लिए मोबाइल नंबर (98260-21279, 94259-10858) पर डॉक्टर की लिखी हुई स्लिप वाट्सएप करना होगी। महासभा अगले सप्ताह से सभी जरूरतमंद के लिए यह सुविधा शुरू करेगी। वहीं, महासभा द्वारा एमवाय सहित अन्य अस्पताल में मरीज के परिजन के लिए पीने के पानी की नि:शुल्क व्यवस्था की गई है। महासभा द्वारा पहले समाज भवन भी पुलिस को तीन महीने के लिए दिया गया था। प्रवासी मजदूरों के भोजन की व्यवस्था भी प्रतिदिन की गई।
अहिल्या कोविड केयर सेंटर को वाटर डिस्पेंसर और 40 जार दान किए
कोरोना काल में विभिन्न संस्थाओं द्वारा मरीजों के लिए जरूरी उपकरण व निर्धन वर्ग को खाद्य सामग्री दान करने का क्रम जारी है। शनिवार को खंडवा रोड स्थित अहिल्या कोविड केयर सेंटर में बढ़ाए 600 अतिरिक्त बेड के लिए मप्र वैश्य महासम्मेलन के आह्वान पर डेढ़ लाख मूल्य के 20 वाटर डिस्पेंसर, 40 जार भेंट किए गए। इससे मरीजों को गर्म व ठंडा पानी मिल सकेगा। समाजसेवी विमल तोदी, पवन सिंघानिया व संगठन के प्रदेश महामंत्री अरविंद बागड़ी ने सेंटर प्रभारी डाॅ. निशांत खरे व प्रशासक विवेक श्रोत्रिय को ये वस्तुएं प्रदान की। इस अवसर पर लायंस क्लब डायरेक्टर ईश्वरलाल मूंदड़ा, कुलभूषण मित्तल, संजय बांकड़ा, नंदकिशोर कंदोई भी थे।
द राइजिंग वर्ल्ड फाउंडेशन के युवाओं ने अस्पतालों में बांटे भोजन के पैकेट
द राइजिंग वर्ल्ड फाउंडेशन के युवाओं ने भी निर्धन लोगों के अलावा अस्पतालों में भोजन के पैकेट व मास्क वितरित किए। फाउंडेशन की संस्थापक मरीना शेख ने बताया संस्था सदस्य कोरोना काल में इंदौर के अलावा अन्य शहरों में भी सेवा कार्य कर रहे हैं। शनिवार को पदाधिकारी अरबिंदो अस्पताल पहुंचे, जहां मरीजों के परिजनों को भोजन के पैकेट, पानी की बोतल, मास्क वितरित किए। सभी को मास्क लगाकर संक्रमण से बचने की जानकारी भी दी। उधर, झुग्गी बस्तियों में भी मास्क और सैनिटाइजर का वितरण किया। इस मौके पर अमन संघवी, सोनाक्षी टिबड़ेवाल, वनीत सिंह, सूरज ठाकुर, दीपू डागर, निहाल डागर आदि मौजूद थे।
बाणेश्वरी युवा परिषद जरूरतमंदों तक नि:शुल्क पहुंचा रही राशन व पैकेट
बाणेश्वरी युवा परिषद भी निर्धन परिवारों को नि:शुल्क कच्चा राशन और भोजन के पैकेट वितरित कर रही। जरूरतमंदों को मदद के लिए संस्था ने मोबाइल नंबर 7909999000 जारी किया है। लोग दोपहर 12 से 1 बजे के बीच फोन कर राशन घर पर ही मंगवा सकते हैं। युवाओं ने मानव सेवा के उद्देश्य से यह व्यवस्था की है। परिषद अध्यक्ष यश शुक्ला ने बताया कि शनिवार को 5 हजार भोजन के पैकेट, जिसमें रोटी, सब्जी, दाल-चावल जरूरतमंद लोगों को बांटे गए। शुक्ला के मुताबिक, इसके अलावा फुटपाथ पर रहने वाले लोगों को भी उनके पास जाकर भोजन के पैकेेट दिए जा रहे हैं। यह कार्य जारी रहेगा।
नीलवर्णा पार्श्वनाथ कंचनबाग ट्रस्ट : 300 से ज्यादा लोगों का सीटी स्कैन, अब आरटी-पीसीआर जांच की सुविधा नि:शुल्को
नीलवर्णा पार्श्वनाथ कंचनबाग ट्रस्ट जरूरतमंद लोगों का सीटी स्कैन एक हजार रुपए में करवा रहा है। ट्रस्ट के विजय मेहता के अनुसार अब तक 300 से ज्यादा लोगों का सीटी स्कैन करवाया जा चुका है। इसमें हर व्यक्ति के दो हजार रुपए ट्रस्ट वहन कर रहा है। अब ट्रस्ट द्वारा आरटी-पीसीआर जांच भी नि:शुल्क शुरू कर दी गई है। जो भी व्यक्ति आरटी-पीसीआर जांच करवाना चाहता है, उसकी नि:शुल्क करवाई जाएगी। ट्रस्ट द्वारा 10 ऑक्सीजन कंसन्ट्रेटर मशीनें भी खरीदी गई थीं। महावीर भवन को यह मशीनें दी गईं। वहां से समाज द्वारा जरूरतमंदों को इन्हें नि:शुल्क उपलब्ध करवाया जा रहा है। इससे लोगों को काफी राहत मिल रही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn